Introduzzjoni 1. L-Aġenda ta' Wara l-2015 tippreżenta opportunità kbira biex jiġu indirizzati l-isfidi interkonnessi tal-qerda tal-faqar u tal-iżvilupp sostenibbli. Il-massimizzazzjoni tagħha hija l-prijorità ewlenija għall-UE u l-Istati Membri tagħha. Fil-konklużjonijiet tiegħu tas-16 ta' Diċembru 2014, il-Kunsill stabbilixxa l-pożizzjoni tal-UE dwar kif għandu jsir dan b'mod universali u trasformattiv. Dawn il-konklużjonijiet jikkomplementaw il-konklużjonijiet ta' Diċembru 2014 u jiżviluppaw aktar aspetti tas-sħubija globali l-ġdida meħtieġa biex jinkisbu l-għanijiet ta' żvilupp sostenibbli (SDGs). 2. Sabiex tiġi implimentata aġenda tant ambizzjuża, tinħtieġ sħubija globali ġdida għall-qerda tal-faqar u l-iżvilupp sostenibbli. Din għandha tittrasforma u ssaħħaħ il-mod li bih il-komunità internazzjonali taħdem flimkien. 3. Diġà nkiseb progress sinifikanti. Il-proposta mill-Grupp ta' Ħidma Miftuħ dwar l-Għanijiet ta' Żvilupp Sostenibbli (SDGs), ir-rapport tal-Kumitat Intergovernattiv ta' Esperti dwar il-Finanzjament tal-Iżvilupp Sostenibbli u r-rapport ta' sinteżi tas-Segretarjat Ġenerali tan-NU juru li jista' jintlaħaq qbil dwar Aġenda ta' Wara l-2015 ambizzjuża għall-poplu u għall-pjaneta li ma tħalli lil ħadd jaqa' lura. It-test sħiħ tal-konklużjonijiet tal-Kunsill dwar Sħubija Globali Ġdida għall-Qerda tal-Faqar u l-Iżvilupp Sostenibbli wara l-2015 Ara l-paġna tal-laqgħa